
Előterjesztés

[bookmark: _Hlk240376450]Tárgy: A képviselő-testület szervezeti és működési szabályzatáról szóló 7/2024. (X. 9.)    
       önkormányzati rendelet módosítása

Tisztelt Képviselő-testület!

1. Magyarország helyi önkormányzatairól szóló 2011. évi LXXXIX. törvény 33.§-a 2026. június 29-től kiegészült egy (2) bekezdéssel, és így az alábbiakat tartalmazza:
„33. § (1) Az e törvényben meghatározott kötelezettségeit megszegő önkormányzati képviselő megállapított tiszteletdíját, természetbeni juttatását a képviselő-testület – a szervezeti és működési szabályzatában meghatározottak alapján – legfeljebb tizenkét havi időtartamra csökkentheti, megvonhatja (az e § alkalmazásában a továbbiakban: vagyoni szankció). Ismételt kötelezettségszegés esetén a csökkentés vagy a megvonás újra megállapítható.
(2) A képviselő-testület köteles a szervezeti és működési szabályzatában rendelkezni az (1) bekezdés szerinti azon vagyoni szankcióról, amelyet akkor kell alkalmazni, ha az európai uniós költségvetési források felhasználásának ellenőrzéséről szóló törvény szerinti vagyonnyilatkozati feladatkörével összefüggésben eljáró Integritás Hatóság a képviselő vagyonnyilatkozat-tételi kötelezettségével összefüggésben – a képviselő méltatlanságát meg nem alapozó – kizárólag adminisztratív jellegű, ugyanakkor csekély vagy elhanyagolható jelentőséget meghaladó hiányosságot tárt fel. Ez olyan hibát jelent, amely túlmutat egy egyszerű elgépelésen vagy formanyomtatvány-kitöltési pontatlanságon, és már érinti az eljárás érdemét, a jogszerűséget, vagy anyagi/tartalmi kockázatot jelent.
 (Pl: tulajdoni hányad pontatlan megjelölése, alapterület jelentős elírása, nagy értékű ingóságok hiánya, bankszámla-egyenlegek pontatlansága: - nem a nyilatkozattétel napjára vonatkozó pontos egyenleget tünteti fel, hanem egy több hónappal korábbi állapotot -, hitelintézeti tartozások pontatlan összege, cégjogi tisztségek és részesedések elírása.)

A módosítást az európai uniós forrásokhoz való hozzáférés érdekében szükséges egyes törvények módosításáról szóló 2026. évi XVII. törvény iktatta be, melynek 49.§-a értelmében e jogalkotási feladatnak az önkormányzatok 2026. október 31-ig kötelesek eleget tenni.

A képviselő-testület szervezeti és működési szabályzatáról szóló 7/2024. (X. 9.) önkormányzati rendelet (a továbbiakban: SZMSZ.) 36.§-a rendelkezik az önkormányzati képviselőkről, ezt a szakaszt szabályozná újra a módosító rendelet. 
Vagyoni szankcióként egy havi képviselői tiszteletdíj megvonására teszek javaslatot azzal, hogy a döntés előtt az érintett képviselő részére biztosítani kell, hogy álláspontját szóban vagy írásban ismertesse. 
2. Az SZMSZ-t módosítani szükséges még az alábbiak szerint:
A megye és a kormánymegbízott elnevezés alkalmazásával összefüggő egyes törvények módosításáról szóló 2026. évi XLIX. törvény alapján 2026. október 1. napjától a vármegyék elnevezése megyékre, a főispánok elnevezése kormánymegbízottra változott. Emiatt szükséges az SZMSZ 13.§ (2) bekezdésének módosítása is, az alábbiakra: 
A 13.§ (2) A polgármester rendkívüli testületi ülést köteles összehívni az önkormányzati képviselők egynegyedének, vagy a képviselő-testület bizottságának indítványára, valamint a Tolna Megyei Kormányhivatal Vezetőjének kezdeményezésére.
3. A képviselő-testületi ülésre meghívottak felsorolásában nem szerepel a Tengelic Községért Alapítvány és a Felnövekvő Nemzedékért Alapítvány képviselője, emiatt velük kiegészül a 16.§. 

4. Az egyes vagyonnyilatkozat-tételi kötelezettségekről szóló 2007. évi CLII. törvény 4. § d) pontja  rögzíti azt, hogy „[a] vagyonnyilatkozat-tételi kötelezettséget a 3. § (3) bekezdés e) pontjában meghatározott személyek esetében az őket ilyen minőségükben alkalmazó szervezet szervezeti és működési szabályzatában fel kell tüntetni.
A 3. § (3) bekezdés e) pontjában meghatározott személynek minősülnek a közszolgálatban nem álló személyek, akik akár önállóan, akár testület tagjaként javaslattételre, döntésre, illetve ellenőrzésre jogosultak az ea) – ed) pontokban felsorolt bármely ügykörben, így különösen önkormányzat, költségvetési intézmény, valamint többségi önkormányzati tulajdonban lévő gazdasági társaság, önkormányzat által alapított közalapítvány által lefolytatott közbeszerzési eljárásban. Ugyanígy, akik akár önállóan, akár testület tagjaként feladataik ellátása során javaslattételre, döntésre, illetve ellenőrzésre jogosultak költségvetési vagy egyéb pénzeszközök felett, továbbá önkormányzati vagyonnal való gazdálkodás, önkormányzati pénzügyi támogatási pénzkeretek tekintetében, önkormányzat által alapított közalapítvány számára nyújtott támogatási pénzeszköz juttatásánál, vagy egyedi önkormányzati támogatásról való döntésre irányuló eljárás lefolytatása során, vagy önkormányzati, illetve önkormányzat által alapított közalapítványi támogatások felhasználásának vizsgálata, valamint a felhasználással való elszámoltatás során. 
Az SZMSZ jelenleg nem tartalmazza a külsős bizottsági tagok vagyonnyilatkozati kötelezettségének szabályozását. Emiatt az SZMSZ 38.§-a kiegészítésre kerül ezzel a rendelkezéssel.
5. A 2.mellékletben, mely a társulások útján ellátott feladatokat tartalmazza hatályon kívül kell helyezni a Paksi Többcélú Kistérségi társulás esetében a háziorvosi ügyelet és az állati hulladék gyűjtése és ártalmatlanná tétele feladatokat, mivel ezek a feladatok a társulásban 2025. októberében megszűntek. 
6. Az SZMSZ 1. melléklete tartalmazza a képviselő-testület bizottságainak feladatait. A Pénzügyi Bizottság esetében az önkormányzati képviselői, valamint a bizottság nem képviselő tagja vagyonnyilatkozatával kapcsolatos feladatokat pontosítani szükséges az Mötv. módosítása miatt. Az Mötv. 39.§-a úgy fogalmaz, hogy a vagyonnyilatkozatot a szervezeti és működési szabályzatban erre kijelölt bizottság tartja nyilván és őrzi, emellett lefolytatja a vagyonnyilatkozattal kapcsolatos eljárást. A jelenleg hatályos SZMSZ-ben a feladatok között nem szerepel a vagyonnyilatkozat őrzése, viszont szerepel azok ellenőrzése.
Hatásvizsgálat
1.Társadalmi, gazdasági, költségvetési hatásai: A módosítás folytán erősödhet az önkormányzatok törvényes működésébe vetett társadalmi közbizalom. Az önkormányzati honlapon valamennyi vagyonnyilatkozat a megbízás megszűnését követő három év elteltéig megtalálható lesz, így azok a választópolgárok számára is összehasonlíthatóvá válnak. A vagyonnyilatkozatokkal kapcsolatban feltárt csekély vagy elhanyagolható jelentőséget meghaladó adminisztratív hiányosságok vagyoni szankcionálása ösztönzőleg hat a nyilatkozatok pontos és teljeskörű kitöltésére. 
2. Várható környezeti és egészségi hatások: Nincsenek
3.Adminisztratív terheket befolyásoló hatása: A vagyonnyilatkozatok honlapon történő megjelentetése kisebb adminisztratív terhekkel jár.
4. Jogszabály megalkotásának szükségessége, a jogalkotás elmaradásának várható következménye:  
A vagyonnyilatkozatokkal kapcsolatban feltárt csekély vagy elhanyagolható jelentőséget meghaladó adminisztratív hiányosságok vagyoni szankcionálására vonatkozó szabályozás megalkotása törvényi kötelezettség 2026. október 31. napjáig. Ennek esetleges elmaradása törvényességi ellenőrzési eljárást és intézkedést von maga után a felügyeleti szerv részéről. Egyéb módosításokat a megváltozott magasabb szintű jogszabályi környezettel való összhang megteremtése indokol. A rendelet megalkotása elsősorban jogharmonizációs kötelezettség teljesítése miatt szükséges.
5. Jogszabály alkalmazásához szükséges, személyi, szervezeti, tárgyi és pénzügyi feltételek: A személyi, szervezeti tárgyi és pénzügyi feltételek rendelkezésre állnak.

Tisztelt Képviselő-testület!

Kérem az előterjesztés megtárgyalását és a rendelet módosításának elfogadását az előterjesztés melléklete szerinti tartalommal.

Tengelic, 2026. október 12.

                                                                                  Gáncs István sk.
                                                                                  polgármester













[image: Integrált Jogalkotási Rendszer]Tengelic Község Önkormányzata Képviselő-testületének .../.... (...) önkormányzati rendelete a képviselő-testület szervezeti és működési szabályzatáról szóló 7/2024.(X.9.) önkormányzati rendelet módosításáról
[1] A rendelet célja a Magyarország helyi önkormányzatairól szóló 2011. évi CLXXXIX. törvény 33. § (2) bekezdés, 39. § (3) bekezdés, valamint a megye és a kormánymegbízott elnevezés alkalmazásával összefüggő egyes törvények módosításáról szóló 2026. évi XLIX. törvény rendelkezéseivel való összhang megteremtése.
[2] A rendelet célja továbbá a társulás útján ellátott feladatok aktualizálása.
[3] Tengelic Község Önkormányzata Képviselő-testülete az Alaptörvény 32. cikk (2) bekezdésében meghatározott eredeti jogalkotói hatáskörében eljárva, az Alaptörvény 32. cikk (1) bekezdés d) pontjában, valamint Magyarország helyi önkormányzatairól szóló 2011. évi CLXXXIX. törvény 53. § (1) bekezdésében meghatározott feladatkörében eljárva a következőket rendeli el:
1. §
A képviselő-testület szervezeti és működési szabályzatáról szóló 7/2024. (X. 9.) önkormányzati rendelet (a továbbiakban: R.) 13. § (2) bekezdése helyébe a következő rendelkezés lép:
„(2) A polgármester rendkívüli testületi ülést köteles összehívni az önkormányzati képviselők egynegyedének, vagy a képviselő-testület bizottságának indítványára, valamint a Tolna Megyei Kormányhivatal Vezetőjének kezdeményezésére.”
2. §
A R. 16. §-a helyébe a következő rendelkezés lép:
„16. §
A képviselő-testület ülésére meg kell hívni:
a)	az önkormányzati képviselőket,
b)	a képviselő-testület bizottságának nem képviselő tagját, az adott bizottság feladatkörébe tartozó napirend tárgyalásakor,
c)	a jegyzőt,
d)	az előterjesztőt az általa előterjesztett napirendi ponthoz,
e)	érintettség esetén az alábbi, a községben működő, bejegyzett társadalmi, civil szervezetek képviselőjét:
ea)	Tengelic-Szőlőhegyi Nyugdíjasok Érdekszövetsége,
eb)	Tengelic-Szőlőhegyért Egyesület,
ec)	Tengelici Sportegyesület,
ed)	3T Civil Szervezet,
ee)	Rollecate Kézilabda és Szabadidős Egyesület,
ef)	Tengelici Borostyán Nyugdíjas Egyesület,
eg)	Tengelici Polgárőr és Önkéntes Tűzoltó Egyesület,
eh)	Tengelic Községért Alapítvány,
ei)	Felnövekvő Nemzedékért Alapítvány,
f)	az önkormányzati intézmények vezetőit az intézményt érintő napirendekhez,
g)	valamint azokat, akiket a polgármester meghív.”
3. §
A R. 36. §-a helyébe a következő rendelkezés lép:
„36. §
(1) Az önkormányzati képviselőt az Mötv.-ben, e rendeletben és a vonatkozó jogszabályokban rögzített jogok és kötelezettségek illetik meg, valamint terhelik.
(2) Az önkormányzati képviselő a képviselő-testületi ülésről való távolmaradását a polgármesternek, vagy a bizottsági ülésről való távolmaradását a bizottság elnökének köteles bejelenteni legkésőbb az ülés kezdete előtt 1 órával.
(3) A képviselő-testület a polgármester előterjesztése alapján 1 havi időtartamra megvonja annak az önkormányzati képviselőnek a tiszteletdíját, akinek az európai uniós költségvetési források felhasználásának ellenőrzéséről szóló törvény szerinti vagyonnyilatkozati feladatkörével összefüggésben eljáró Integritás Hatóság a vagyonnyilatkozat-tételi kötelezettségekkel összefüggésben – méltatlanságát meg nem alapozó – kizárólag adminisztratív jellegű, ugyanakkor csekély vagy elhanyagolható jelentőséget meghaladó hiányosságot tárt fel.
(4) A (3) bekezdésben meghatározott döntés meghozatala előtt az érintett önkormányzati képviselő részére biztosítani kell, hogy álláspontját szóban vagy írásban ismertesse.
(5) Az önkormányzati képviselő, bizottsági elnök, bizottsági tag tiszteletdíját a képviselő-testület az e tárgyban megalkotott önkormányzati rendeletben szabályozza.”
4. §
A R. 38. §-a helyébe a következő rendelkezés lép:
„38. §
(1) A képviselő-testület bizottsága nem képviselő tagja az egyes vagyonnyilatkozat-tételi kötelezettségekről szóló 2007. évi CLII. törvény (a továbbiakban: Vnytv.) alapján köteles vagyonnyilatkozat-tételre, amennyiben a Vnytv. 3. § (3) bekezdés ea)-ed) alpontjaiban meghatározott feladatok tekintetében javaslattételre, döntésre, illetve ellenőrzésre jogosult.
(2) A polgármester, az önkormányzati képviselő, valamint a képviselő-testület bizottsága nem képviselő tagja vagyonnyilatkozatának nyilvántartását, őrzését, a vagyonnyilatkozattal kapcsolatos eljárás lefolytatását, valamint az önkormányzati képviselő és a képviselő-testület bizottsága nem képviselő tagja összeférhetetlenségi ügyének vizsgálatát a Pénzügyi Bizottság látja el.”
5. §
(1) A R. 1. melléklete az 1. melléklet szerint módosul.
(2) A R. 2. melléklete a 2. melléklet szerint módosul.
6. §
Ez a rendelet a kihirdetését követő napon lép hatályba.

 
1. melléklet az .../... . (... . ... .) önkormányzati rendelethez
1. A R. 1. melléklet 1.11. pontja helyébe a következő pont lép:
„1.11. elvégzi a polgármester, a képviselő, valamint a bizottságok nem képviselő tagja vagyonnyilatkozatának nyilvántartását és őrzését, valamint lefolytatja a vagyonnyilatkozattal kapcsolatos eljárást,”

 
2. melléklet az .../... . (... . ... .) önkormányzati rendelethez
1. A R. 2. mellékletében foglalt táblázat B:3 mezője helyébe a következő mező lép:
„
	
	(B)

	(3)
	családsegítés, gyermekjóléti szolgáltatás, 
házi segítségnyújtás


”


Általános indokolás
Magyarország helyi önkormányzatairól szóló 2011. évi CLXXXIX. törvény módosítása miatt szükséges a képviselőket érintő vagyoni szankció megállapítása az SZMSZ-ben. A módosítás emellett pontosítja a Pénzügyi Bizottságnak a vagyonnyilatkozatokkal kapcsolatos feladatait, aktualizálja az önkormányzat társulás útján ellátott feladatait, kiegészíti a képviselő-testületi ülésre meghívandók körét az alapítványok vezetőivel.
Részletes indokolás
Az 1. §-hoz 
2026. október 1. napjától a vármegye elnevezés megyére változott, ez átvezetésre került a 13.§ (2) bekezdésében a kormányhivatal vezetőjének megjelölésénél.
A 2. §-hoz 
A képviselő-testület ülésére meghívottak felsorolása kiegészült a községben működő alapítványok vezetőivel.
A 3. §-hoz 
Jogharmonizációs rendelkezés, mely egy havi tiszteletdíj megvonását tartalmazza az Mötv. 33.§ (2) bekezdése szerinti esetben.
A 4. §-hoz 
A nem önkormányzati képviselő bizottsági tag vagyonnyilatkozat-tételi szabályait tartalmazza.
Az 5. §-hoz 
Az 1. mellékletben pontosításra kerül a Pénzügyi Bizottság vagyonnyilatkozatokkal kapcsolatos feladata. A 2. melléklet szövegén pedig átvezetésre kerülnek a társulásban ellátott feladatokban bekövetkezett változások.
A 6. §-hoz 
A rendelet hatályba lépésének időpontját határozza meg.

